CELEX: 62021TN0771
Language: mt
Date: 2021-12-11 00:00:00
Title: Kawża T-771/21: Rikors ippreżentat fil-11 ta’ Diċembru 2021 – Bategu Gummitechnologie vs Il-Kummissjoni

14.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/51
            
         
      Rikors ippreżentat fil-11 ta’ Diċembru 2021 – Bategu Gummitechnologie vs Il-Kummissjoni
      (Kawża T-771/21)
      (2022/C 73/65)
      Lingwa tal-kawża: il-Ġermaniż
      
         Partijiet
      
      
         Rikorrent: Bategu Gummitechnologie GmbH (Vjenna, l-Awstrija) (rappreżentant: G. Maderbacher, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara dan ir-rikors ammissibbli;
               
            
                  —
               
               
                  tikkundanna lill-Unjoni, irrappreżentata mill-Kummissjoni, tħallas is-somma ta’ EUR 70 695 720,35;
               
            
                  —
               
               
                  tikkundanna lill-Unjoni għall-ispejjeż.
               
            
         Motivi u argumenti prinċipali
      
      Ir-rikorrenti tippreżenta rikors skont l-Artikolu 268 TFUE intiż għall-kumpens għad-danni li sostniet bħala riżultat ta’ ksur serju mwettaq mill-Kummissjoni fil-qadi tad-dmirijiet uffiċjali tagħha. Il-Kummissjoni naqset milli twettaq l-obbligi tagħha sa fejn hija naqset milli tidentifika u ttemm l-okkorrenzi ta’ ksur tal-Artikoli 101 u 102 TFUE mwettqa mill-manifatturi ta’ vetturi ferrovjarji. Il-Kummissjoni ħolqot aspettattivi leġittimi u wasslet lir-rikorrenti tagħmel investimenti.
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq użu ħażin ta’ poter u żball manifest ta’ evalwazzjoni mill-Kummissjoni
                  Il-Kummissjoni naqset milli teżamina bir-reqqa l-punti ta’ fatt u ta’ liġi kollha fil-kuntest ta’ ilment formali mressaq mir-rikorrenti skont l-Artikolu 7 tar-Regolament Nru 1/2003 (1).
               
            
                  2.
               
               
                  It-tieni motiv ibbażat fuq ksur serju mill-Kummissjoni tal-prinċipju ta’ protezzjoni tal-aspettattivi leġittimi u ta’ ċertezza legali
                  Il-Kummissjoni kienet tat assigurazzjonijiet ċari, mingħajr ebda riżerva u konsistenti li l-materjali użati fil-vetturi ferrovjarji kellhom jissodisfaw rekwiżiti li l-Kummissjoni stess kienet stabbilixxiet. Fid-dawl ta’ dawn l-assigurazzjonijiet, ir-rikorrenti wettqet investimenti sostanzjali, fost oħrajn, fl-iżvilupp ta’ teknoloġija li tissodisfa dawn ir-rekwiżiti, li ġew ma jiswew xejn minħabba n-nuqqas ta’ teħid ta’ azzjoni mill-Kummissjoni.
               
            
                  3.
               
               
                  It-tielet motiv ibbażat fuq ksur serju mill-Kummissjoni tad-dritt fundamentali għall-proprjetà tar-rikorrenti skont l-Artikolu 17 tal-Karta tad-Drittijiet Fundamentali tal-Unjoni Ewropea (2)
                  
                  Skont il-ġurisprudenza tal-Qorti Ewropea tad-Drittijiet tal-Bniedem dwar l-Artikolu 1 tal-Ewwel Protokoll Addizzjonali għall-Konvenzjoni Ewropea tad-Drittijiet tal-Bniedem, li, skont l-Artikolu 52 tal-Karta, għandu jittieħed inkunsiderazzjoni meta tiġi interpretata l-Karta, il-Kummissjoni hija responsabbli sabiex tieħu miżuri pożittivi sabiex tipproteġi l-proprjetà intellettwali tar-rikorrenti. Il-Kummissjoni ma ħaditx tali miżuri.
               
            
                  4.
               
               
                  Ir-raba’ motiv ibbażat fuq ksur tad-dritt tar-rikorrenti għal amministrazzjoni tajba skont l-Artikolu 41 tal-Karta.
                  Wara li r-rikorrenti kienet ippreżentat ilment formali kontra l-akkordju, il-Kummissjoni ħadet madwar erba’ snin sabiex tinforma lir-rikorrenti li ma kellhiex l-intenzjoni li ttemm l-allegat ksur abbażi ta’ dan l-ilment u għadha ma adottatx deċiżjoni finali dwar l-ilment. Madankollu, il-partijiet tal-fajl żvelati mill-Kummissjoni ma żvelaw l-ebda raġuni għat-tul tal-proċedura. Il-Kummissjoni għalhekk kienet responsabbli għal ksur tal-Artikolu 41 tal-Karta.
               
            
         (1)  Regolament tal-Kunsill (KE) Nru 1/2003 tas-16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU Edizzjoni Speċjali bil-Malti, Kapitolu 8, Vol. 2, p. 205).
      
         (2)  Karta tad-Drittijiet Fundamentali tal-Unjoni Ewropea (ĠU 2012, C 326, p. 391).